Ukážka z elektronickej knihy

Original title: Naciste para disfrutar

© Rut Nieves Miguel, 2019

© Editorial Planeta, S. A., 2019

Translation © 2021 by Nicole Langová

Slovak edition © 2021 by IKAR, a.s.

Všetky práva sú vyhradené. Nijaká časť tejto publikácie sa nesmie reprodukovať, ukladať do informačných systémov ani prenášať akýmkoľvek spôsobom v žiadnej podobe – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

ISBN 978-80-551-8051-9

Vytvorenie elektronickej verzie Dibuk, s. r. o., 2021

Dievča, ktorým som bola,

ďakujem za tvoju obrovskú odvahu,

za to, že si si zvolila život

a nasmerovala si ma až sem.

A tebe ďakujem za to, že si dokázal prísť až sem.

„Zaslúžiš si žiť v žiare svetla, nie niekde v úzadí.“

Joaquín Camps

Len vtedy,

keď žijeme srdcom,

si môžeme užívať

pozemský raj.

Drahý čitateľ, drahá čitateľka:

Záleží len a len na tebe, či si budeš užívať

život, lásku, pôžitok a vzťahy, ktoré si zaslúžiš.

Tvoj život je tvoj,

aby si ho žil a užíval si ho.

Máš voľnosť byť sám sebou, sama sebou.

Narodil si sa, aby si žil naplno so slobodou,

s láskou a mocou, ktorá ti bola udelená božím právom,

vždy rešpektujúc slobodu každej bytosti.

Vyjdi von a žiar.

Nech aj ostatní objavia tvoje svetlo.

Mojím prianím je, aby táto kniha otvorila tvoje srdce,

tvoju myseľ a tvoje telo láske a pôžitku,

ktorý si zaslúžiš vychutnávať v tomto živote.

1  AUTORKINE  POZNÁMKY

Prebudenie

Spomeňte si na svoj božský pôvod

Je nekonečne veľa možností, ako vyrozprávať príbeh a na základe toho, aký dôraz a význam mu budeš klásť, sa budeš cítiť nešťastný alebo nesmierne šťastný; tvoj život bude mizerný alebo úžasný.

Ja som si zvolila byť nesmierne šťastná a užívať si život celkom naplno. Zvolila som otvoriť dvere svojho srdca láske, svojmu božiemu pôvodu. A láska začala uzdravovať rany, ktoré som nosila v srdci. S týmto uzdravovaním sa začali otvárať dvere môjho života k bezhraničnému požehnaniu, zázrakom a úžasným skúsenostiam.

Nemusíš veriť ničomu, čo hovorím v tejto knihe. Ale vyzývam ťa k tomu, aby si počas čítania otvoril svoje srdce a dovolil si precítiť všetko, čo v tebe prebudia moje slová. Vyzývam ťa, aby všetka láska, ktorú som vložila do týchto strán, vstúpila do tvojho srdca a uzdravila všetko to, čo potrebuje byť uzdravené a uvoľnené, aby si si svoj život, vzťahy a sexualitu mohol užívať naplno. Ako som už vysvetľovala vo svojich predchádzajúcich knihách trilógie Cree en ti (pozn.: bez slovenského prekladu), veriť znamená dávať moc. Preto ťa prosím, buď si vedomý toho, čomu sa rozhodneš veriť, pretože od toho sa bude odvíjať celý tvoj život.

A toto je príbeh, ktorému som sa rozhodla veriť. Predtým, než som sa narodila, mi navrhli odžiť si počas detstva bolestivé skúsenosti, ktoré ma priviedli k tomu, aby som sa naučila užívať si vysnívaný život. Moja myseľ tie skúsenosti poslala do zabudnutia, aby mohla prežiť a pokračovať ďalej. Na tieto skúsenosti sa začne rozpamätávať o tridsaťsedem rokov neskôr, keď už na to bude pripravená.

Lenže hnev a strach, ktoré tie skúsenosti vo mne zanechali, ovplyvňovali vyše tri desaťročia môj život, názor na seba a vzťahy s mužmi.

Tie isté skúsenosti, ktoré v detstve vytvorili neistoty, obavy a citové závislosti, sú tie isté, ktoré ma niekoľko rokov neskôr, bez toho, aby som si toho bola vedomá, priviedli k neúnavnému hľadaniu lásky, istoty, sily a viery v mojom vnútri a nakoniec k napísaniu trilógie bestsellerov Cree en ti.

Nazývam to „premeniť bolestivú skúsenosť na nekonečný zdroj požehnaní, zázrakov a splnených snov“. Je to zázrak lásky, ktorý zmení tvoj život vtedy, keď na život hľadíš vo svetle lásky, keď prestaneš o živote uvažovať, akoby si bol jeho obeťou,  začneš nad ním mať moc a vnímaš ho ako boží zámer, s ktorým si prišiel prežiť tento život.

Schopnosť zvoliť si postoj, ktorý máš k svojej existencii, je ukrytá v tvojom vnútri, vo vnútri každého jedného z nás, bez akejkoľvek výnimky. Čím skôr si uvedomíme, že všetci sme jedineční a máme rovnakú hodnotu a jediné, čo nás odlišuje, sú naše stupne vedomia, tým skôr sa svet znovu zrodí vo svetle lásky. Toto znovuzrodenie začína vtedy, keď prebudíme vedomie, spomenieme sa na náš božský pôvod a naše spojenie so všetkým stvoreným a keď prestaneme žiť mysľou a otvoríme srdce. Rôzni autori poukazujú na to, že mier na Zemi dosiahneme v momente, keď aspoň 144 000 ľudí dokáže žiť srdcom. Hovoria, že toto množstvo postačuje na šírenie lásky a mieru celému svetovému obyvateľstvu. O tejto téme hovorím už v knihe Cree en ti. Čím viac ľudí začne pozerať na svet s láskou, tým skôr uvidíme kvitnúť lásku vo svete a svet, kde vládne láska.

Myslím si, že život nám dáva dve možnosti: žiť naplno alebo trpieť. Žiť s vedomím nášho božského pôvodu, prijímať jeho pomoc, sprevádzanie, zázraky, v spojení s ním alebo s ňou, vediac, že sme milovaní alebo odmietnuť sprevádzanie a božskú pomoc a veriť tomu, že sme sami a nechránení v nespravodlivom svete.

Tisíckrát ďakujem za čítanie tejto knihy a za toto všetko, pretože všetci sme v tom spolu, pretože mier a láska, čo dokážeš cítiť vo svojom srdci, sa pripočítava k mieru celej Zeme.

Komu je určená táto kniha?

Táto kniha je určená každému, mužovi či žene, kto si chce naplno vychutnať lásku a sexualitu, všetku lásku a slasť, čo si zaslúži, a zdravý, uvedomelý a naozaj hodnotný partnerský vzťah.

Táto kniha je určená každému, kto čelí problémom v partnerskom vzťahu a nevie ich vyriešiť.

Každému, kto sa cíti zranený a nevie, ako liečiť svoje rany.

Každému, kto sa obáva, že mu znova bude ublížené, nevie, ako prekonať svoje obavy a nevie, ako sa opäť spojiť so svojou vlastnou láskou a hodnotou.

Ľuďom, ktorí sa necítia byť ocenení a hodnotní.

Ľuďom, ktorí majú problém s citovou závislosťou.

Ľuďom, ktorí sú v toxickom alebo nezdravom vzťahu a neodvážia sa z neho odísť.

Každému, kto si chce viac užívať svoj život a chce mať zdravší, hodnotnejší, čarovnejší a spokojnejší partnerský život.

Aký je účel tejto knihy?

Rovnako ako v knihe Cree en ti, aj v tejto knihe je hlavným zámerom navrátiť ti tvoju moc. Túto knihu píšem preto, aby sexualita každého človeka bola ctená, akceptovaná, uznávaná, rešpektovaná, vážená a milovaná. Po stáročia nám niektoré náboženstvá nahovárali, že sexualita a peniaze nás vzďaľujú od Boha a vnucovali nám skreslené myšlienky o tom, kým sme a čím sexualita a peniaze v skutočnosti sú.

Už stáročia nás balamutia tým, že sexualita a peniaze sú niečo nečisté, čo poškvrňuje, že praktizovať sex mimo manželského zväzku alebo masturbovať je hriech, a sex samotný slúži len na rozmnožovanie.

Sexualita bola kompletne vyvracaná, odmietaná, trestaná, manipulovaná a potláčaná. A v dejinách toto potláčanie zavinilo nekonečné zneužívanie a násilie, spôsobujúc poranenia a ubližujúc miliónom ľudí.

Jedna spisovateľka, ktorá bola sama obeťou zneužívania, mi pred dvomi rokmi povedala, že jeden zo štyroch ľudí sa v detstve alebo počas dospievania stal obeťou zneužívania. Väčšina z nich si to však nepamätá, keďže myseľ robí všetko možné preto, aby nás chránila a predišla tak bolesti, posielajúc takéto spomienky a predstavy do podvedomia, čo je vlastne to isté ako zabudnutie. A tí, ktorí si pamätajú, väčšina z nich o tom nerozpráva, pretože ten, kto ich zneužil, bol člen ich rodiny alebo niekto rodine veľmi blízky.

Tvoja sexualita je posvätná, tak ako sexualita všetkých.

Tvoje telo je také posvätné a božské ako tvoja duša, tvoja myseľ alebo tvoje emócie.

Rozkoš je boží dar, ktorý nám bol udelený, aby sme si ho všetci bez výnimky vychutnávali. Máme právo na to, aby sme si ju užívali, zbližuje nás s naším Stvoriteľom/našou Stvoriteľkou a je dobrá pre naše zdravie.

Tvoja sexuálna energia je energiou života, je kreatívna a uzdravujúca. Je súčasťou našej božskej prirodzenosti. Keď si dopraješ spoznať ju a naučíš sa ju rešpektovať, milovať a ctiť, je nesmierne mocná, krásna, čistá, uzdravujúca a transformujúca.

Lenže ak je oslabená, potláčaná a zle používaná, môže napáchať obrovskú škodu.

Pevne verím, že ak by sme absolvovali dobrú sexuálnu výchovu a naučili by sme sa nadväzovať vzťahy srdcom, bez odsudzovania, s rešpektom voči sebe a voči ostatným, zneužívanie by sa vytratilo a partneri by boli ušetrení pred nepríjemnosťami, chorobami a rozvodmi.

Pre plnohodnotné užívanie si života je potrebné vyliečiť si rany z minulosti. Preto je v prvom rade nutné rozpamätať sa na ne a prijať ich. Ďalším krokom je naučiť sa vidieť tieto skúsenosti z iného uhla pohľadu, uvoľniť potláčané emócie, zmeniť všetky obmedzujúce myšlienky, ktoré tieto skúsenosti zanechali, a odpustiť nielen sebe, ale aj tým, ktorí ich zapríčinili. Keď je niekto zneužívaný, je zvláštne, že sa zvykne obviňovať a hanbí sa za to, čo sa stalo, no v skutočnosti nie sme vôbec vinní za nič, čo sa nám v detstve stane. Naša zodpovednosť začína vtedy, keď je náš mozog vyvinutý. Hovorí sa, že od siedmeho roku života sa mozog dieťaťa začína podobať na mozog dospelého človeka. Experti však tvrdia, že sa mozog naďalej vyvíja a svoju vyspelosť dosiahne približne v dvadsiatom roku života.

V decembri 2016 (päť mesiacov po publikovaní prvej edície knihy El amor de tu vida (pozn.: bez slovenského prekladu)) som si začala spomínať na to, čo sa mi stalo, keď som mala štyri alebo päť rokov. Prvú vec, ktorú som sa sama seba opýtala a ktorú som potrebovala pochopiť na to, aby som sa oslobodila od minulosti a obáv, vyliečila si rany a odpustila tým, ktorí ma zneužili, bol dôvod, ktorý môže muža či ženu priviesť až k zneužívaniu dieťaťa.

Po celé roky mi sám život prinášal do cesty ľudí, ktorí boli v detstve alebo počas dospievania zneužívaní a aj na základe ich skúseností som dokázala veľa pochopiť.

Hlavným dôvodom, prečo nejaký človek zneužíva malé deti, je, že tohto človeka v detstve zneužili, no aj keď si na to nepamätá, nevedome opakuje tento vzorec. Tým však nechcem povedať, že každý, kto bol zneužitý, tento vzorec zopakuje. V skutočnosti to väčšina nerobí.

Všetci máme sexuálne potreby, ktoré musia byť uspokojené. To, že niekto necíti alebo nerozpozná tieto potreby, ktoré sú súčasťou našej prirodzenosti, je jednoducho len signál toho, že je odpojený od svojho tela a že jeho sexuálna energia je potláčaná alebo cenzurovaná. Či už pre strach alebo predpoklad, že je to niečo nečisté a zavrhnutiahodné. Všetci ale máme sexuálnu energiu, nezávisle od toho, či je prebudená, alebo spí.

Touto knihou sa snažím sprostredkovať informácie o obrovskej sile a kráse tvojej sexuality, aby si si mohol užívať tento prekrásny dar, ktorý ti bol daný pri narodení a aby si si mohol užívať sexualitu zdravým a uvedomelým spôsobom.

Píšem tieto strany, aby sa tvoja sexualita mohla uzdraviť – v prípade, že je zranená.

Mojím prvotným zámerom bolo, aby táto kniha bola zameraná len na sexualitu a spiritualitu. Vzápätí som si ale uvedomila, že na to, aby sa dala naplno vychutnávať sexualita, je potrebné vypestovať si zdravý vzťah so sebou a následne si vypestovať zdravý vzťah s mužom či ženou.

Na plnohodnotné vychutnávanie si sexuality je potrebné preniesť sa cez obavy, ktoré nám bez toho, aby sme si to uvedomili, zabraňujú vychutnávať si vzťah, ktorý chceme. Na týchto stranách toľko hovorím o vzťahoch preto, lebo k tomu, aby sme si mohli vychutnať sexualitu uvedomelým spôsobom, je najprv nutné nadobudnúť určité skúsenosti, upustiť od pripútanosti, naučiť sa dôverovať, byť si vedomý svojej hodnoty, rešpektovať samého seba takisto ako druhého, hľadieť na seba s láskou a hľadieť s láskou na druhého. Skrátka prestať žiť mysľou a naučiť sa žiť srdcom.

Takisto ako v trilógii Cree en ti, aj v tejto knihe je každé jedno slovo plné lásky a kniha je spracovaná tak, aby sa táto láska dostala ku každému, kto ju číta. Z vlastnej skúsenosti viem, že láska má moc liečiť všetky rany, a tým nás skutočne vylieči.

A aby sa všetka tá láska k tebe dostala, jednoducho ju len počas toho, ako budeš čítať túto knihu, skús precítiť. Takisto ako to vysvetľujem v knihe El amor de tu vida, umožni si cítiť bez odsudzovania, uvoľni utrpenie a bolestivé spomienky. Pri ich uvoľňovaní si nechaj priestor na to, aby láska a radosť vstúpili do tvojho srdca, tela a v neposlednom rade do tvojho života.

Myslím si, že úmerne tomu, v akom rozsahu ľudia rozpoznajú celú krásu a potenciál svojej sexuality a naučia sa spojiť so svojím telom, svojimi potrebami a túžbami, akceptovaním sa a rešpektovaním ako samých seba, tak ostatných, úmerne tomu porastie liečivá sila lásky a sexuality a rozšíria sa po celom svete.

A v rozsahu, v akom ľudia budú spoznávať, spájať, milovať a rešpektovať svoju sexualitu, bude sexuálne zneužívanie postupne miznúť.

Túto knihu píšem aj preto, aby všetky deti mohli vyrastať šťastné a ich sexualita bola rešpektovaná. Aby od začiatku života spoznali všetku krásu, čistotu, nevinnosť a potenciál  svojej sexuality a svojich genitálií, aby mohli zažívať rozkoš a užívať si zdravé a prekrásne sexuálne pomery počas zvyšku života.

Všetci si zaslúžime vychutnávať úžasné, zdravé a láskou naplnené sexuálne vzťahy, zdravé sexuálne orgány a celkom určite si zaslúžime tešiť sa zo svojho zdravia.

Počas čítania týchto strán ťa pozývam otvoriť myseľ a srdce, cítiť a vychutnávať si, pretože sexualita je jeden z najkrajších božích darov, ktoré nám boli dané k tomu, aby sme si na Zemi mohli vedome užívať.

Píšem túto knihu, aby si boli ženy vedomé celej svojej krásy a nesmiernej hodnoty, aby sa mohli oslobodiť od myšlienok, ktoré ich doteraz tyranizovali a separovali od vlastnej ženskosti a sexuálnej moci, a mohli sa znovu spojiť s podstatou božskej ženskosti a aby si užívali vzťahy plné lásky, rozkoše a sexuality božským spôsobom.

Píšem túto knihu, aby si muži boli vedomí svojej nesmiernej a nádhernej hodnoty, aby sa mohli znovu spojiť so svojou zdravou autoritou, so svojou božskou mužskou podstatou, aby sa ich sexualita spojila so srdcom a aby si užívali vzťahy plné lásky, rozkoše a sexuality božským spôsobom.

Píšem túto knihu aj preto, aby muži mohli pochopiť ženy a ženy mohli pochopiť mužov. Aby navzájom pochopili, že sme boli všetci sociálne zmanipulovaní, aby sa zabránilo tomu, že spoznáme nesmiernu silu, ktorú môžeme dosiahnuť vtedy, keď sa zjednotíme. Aby si muži aj ženy uvedomili svoje emocionálne rany a mohli ich liečiť.

Aby si muži a ženy mohli užívať uvedomelé, zdravé a radostné vzťahy.

Učíme sa spolu

Pred pokračovaním by som ti rada o sebe niečo povedala. To, že som napísala túto knihu neznamená, že všetko viem, mám odpovede na všetky otázky alebo sa považujem za dokonalú.

Som taká ľudská a božská ako ty. Som človek, ktorý sa učí rovnako ako ty. To, čo vo mne vidíš, je obrazom toho, čo je v tebe, pretože všetci sme prepojení. A jediný spôsob, ako sa môžeme spoznať, je prostredníctvom vzťahov.

To, čo zdieľam v tejto knihe, je len plodom niekoľkoročného naberania vedomostí a životných skúseností.

Prajem ti, aby si lepšie pochopil svoj život, to, kým si a všetku moc, ktorá ti bola daná. Aby si sa mohol ľahko oslobodiť od obmedzujúcich prikázaní, ktoré ti boli predstavené a aby si zahojil svoje rany a mohol si naplno užívať život a vzťahy.

Želám si, aby si si každý deň užíval to, kým si, lásku a potešenia. Aby si sa oslobodil od utrpenia, mrzutosti a obáv z minulosti, vďaka čomu sa môžeš otvoriť láske a užívaniu si života, ktorý chceš, no predovšetkým, ktorý si zaslúžiš.

S láskou,

RUT

Autorkine poznámky |

Nezabudni

- Zaslúžiš si užívať si sexualitu nielen so sebou, ale aj s úžasným partnerom.

- Zaslúžiš si prežiť všetko, po čom túžiš (vždy z úcty k sebe a k ostatným).

- Nikto nemá právo súdiť tvoje želania a potreby. Každý človek je jedinečný a cesta každého človeka je jedinečná.

- Zaslúžiš si užívať zdravý sexuálny život vo všetkých aspektoch.

- Narodil si sa, aby si žil naplno, aby si žiaril, zažíval lásku  a aby si prejavil celú krásu, život a lásku, ktoré v sebe nosíš.

Table of Contents

Titulná strana

Predná tiráž

1 AUTORKINE POZNÁMKY

Prebudenie

Komu je určená táto kniha?

Aký je účel tejto knihy?

Učíme sa spolu

2 VŠETKO JE PREPOJENÉ

3 VSTÚP DO SVOJHO VNÚTRA

4 SPIRITUALITA

5 SEXUALITA

6 VEDOMÉ VZŤAHY

7 NÁSTROJE